A TANÁCS HATÁROZATA
(2007. június 18.)
az Európai Közösség és a Jordán Hasimita Királyság közötti, az EK-Jordánia társulási megállapodás módosításáról szóló, levélváltás formájában létrejött megállapodás megkötéséről
(2008/637/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére, összefüggésben 300. cikke (2) bekezdése első albekezdésének első mondatával,
tekintettel a Bizottság javaslatára,
mivel:
(1)
Az egyrészről az Európai Közösségek és azok tagállamai, másrészről a Jordán Hasimita Királyság közötti társulás létrehozásáról szóló euro-mediterrán megállapodás (1) (a továbbiakban: a társulási megállapodás) 15. cikkében foglalt rendelkezésekkel összhangban az Európai Közösség és a Jordán Hasimita Királyság közötti, levélváltás formájában létrejött, a kölcsönös liberalizációs intézkedésekről, valamint az EK-Jordánia társulási megállapodás módosításáról és az I., II., III. és IV. mellékletének és 1. és 2. jegyzőkönyvének helyettesítéséről szóló megállapodás (2) (a továbbiakban: a levélváltás formájában létrejött megállapodás), amelyet a 2006/67/EK tanácsi határozattal (3) hagytak jóvá, 2006. január 1-jei hatállyal további kétoldalú kereskedelmi engedményeket vezetett be egyes mezőgazdasági termékek és feldolgozott mezőgazdasági termékek tekintetében.
(2)
A 2006/67/EK határozat elfogadása után a jordániai hatóságok a jordán vámnómenklatúra egyes kódjait érintő ellentmondásokról tájékoztatták a Bizottság szolgálatait.
(3)
Pontosítani kell, hogy a levélváltás formájában létrejött megállapodás által bevezetett új kölcsönös liberalizációs intézkedések kizárólag a mezőgazdasági termékekre és a feldolgozott mezőgazdasági termékekre vonatkoznak, és nem érintik a 3. árucsoportba, az 1604 és az 1605 vámtarifaszám alá, valamint a 0511 91, a 2301 20 és az ex19 02 20 alszám (halat, rákféléket, puhatestű vagy más gerinctelen víziállatot 20 tömegszázaléknál nagyobb arányban tartalmazó töltött tészta) alá tartozó halakat és halászati termékeket.
(4)
Ezért a társulási megállapodás 11a. és 16. cikkét, III. mellékletét, valamint a megállapodáshoz csatolt 2. jegyzőkönyv mellékletét módosítani kell az ellentmondások kiküszöbölése érdekében.
(5)
A felülvizsgálati záradék hatálya alá tartozó feldolgozott mezőgazdasági termékek esetében a megállapodást ki kell egészíteni a felülvizsgálat ütemezésére vonatkozó hivatkozással,
A KÖVETKEZŐKÉPPEN HATÁROZOTT:
1. cikk
Az Európai Közösség és a Jordán Hasimita Királyság közötti, az EK-Jordánia társulási megállapodás módosításáról szóló, levélváltás formájában létrejött megállapodás az Európai Közösség nevében jóváhagyásra kerül.
A megállapodás szövegét csatolták e határozathoz.
2. cikk
A Tanács elnöke felhatalmazást kap, hogy kijelölje a levélváltás formájában létrejött megállapodásnak a Közösséget jogilag kötelező aláírására jogosult személyeket.
3. cikk
Ezt a határozatot ki kell hirdetni az Európai Unió Hivatalos Lapjában.
Kelt Luxembourgban, 2007. június 18-án.